Source: https://debreceniinfo.hu/jelentos-valtozas-elott-a-debreceni-birosagi-szervezet/
Timestamp: 2019-05-26 16:27:48
Document Index: 13128013

Matched Legal Cases: ['Bíróság ', 'bíróság ', 'bíróság ', 'bíróság ', 'bíróság ', 'Bíróság ']

Jelentős változás előtt a debreceni bírósági szervezet – Debreceni Infó
Jelentős változás előtt a debreceni bírósági szervezet
Handó Tünde: a bírósági szervezet jelentős változás küszöbén áll.
Fotó: Handó Tünde, az Országos Bírósági Hivatal (OBH) elnöke (j) beszédet mond a Debreceni Közigazgatási és Munkaügyi Bíróság felújított épületének átadásán 2019. március 13-án.
Debrecen, 2019. március 13., szerda (MTI) – Az Országos Bírósági Hivatal (OBH) elnöke szerint a közigazgatási és a munkaügyi ítélkezést illetően a bírósági szervezet jelentős változás küszöbén áll.
Handó Tünde szerdán Debrecenben, a közigazgatási és munkaügyi bíróság felújított épületének átadásakor beszédében utalt arra, hogy “a történelmi hagyományainkhoz való visszatérést jelentő új struktúrában” a közigazgatási bíróságok elkülönülnek a bírósági rendszertől: létrejön a Közigazgatási Felsőbíróság és nyolc közigazgatási törvényszék, utóbbiak közül az egyik Debrecenben fog működni.
Kitért arra is, hogy a debreceni bíróságok az elmúlt néhány évben igen sokat tettek – tudásmegosztással, jó gyakorlataik átadásával – “a magyar bírósági szervezet egészéért, ezáltal az ügyfelek, a köz javára”. Handó Tünde utalt a debreceni modellként emlegetett összetett motivációs rendszerre, amely arányos munkaterheket vezetett be a bírák körében. Ezt azóta az ország több bírósága alkalmazza, és a hatékonyságát jelzi, hogy a Debreceni Egyetem állam- és jogtudományi karával együttműködve már tudományos elemzés is készült róla – mondta az OBH elnöke.
“A közigazgatási bírósági rendszer sikere az egész igazságszolgáltatás érdeke” – mondta az avatóünnepség után az OBH elnöke az MTI-nek. Handó Tünde szerint mindannyian érdekeltek abban, hogy “nagyon jól működő, megalapozottan ítélkező bíróság jöjjön létre, (…) olyan ami megőrzi azokat az eredményeket, amelyeket a rendes bírósági szervezeten belül ez az ügyszak elért”.
Handó Tünde fontosnak nevezte, hogy június közepéig olyan együttműködési megállapodást kössenek a szaktárcával, amely rendezi a szerzői jogok, az informatika, az épületek sorsát. Mindazonáltal – tette hozzá -, ahogy a tárgyalások folynak, úgy szembesülnek azzal, hogy mind a minisztériumra, mind az OBH-ra a tervezettnél jóval nagyobb, kiterjedtebb feladatokat ró az átállás.
Ezért a bírósági hivatalban külön projektet indítottak az átmenet segítésére: több mint harminc bíró próbálja számba venni a képzési kérdésektől az informatikáig, a létszámig, a személyügyi kérdésekig, hogy mi az, amit feltétlenül át kell adni, és miként lehet úgy átadni, hogy a közigazgatási bíróság jól induljon el 2020-ban – magyarázta az OBH elnöke.
Nagyon fontosnak nevezte az együttműködést a szaktárcával nemcsak a jogszabály-módosításokban, hanem a gyakorlati megvalósításban is. “Bízunk benne, hogy az Igazságügyi Minisztériummal ez a kapcsolat csak erősödni fog” – mondta Handó Tünde.
biroság debrecen Debreceni Közigazgatási és Munkaügyi Bíróság 2019-03-14